На шляху, што быў апісаны дапрошаным, Кастусь Каліноўскі не мог абмінуць нашыя землі. У звестках Апалона Гофмейстара ёсць яшчэ адна цікавая дэталь: пад час размовы загадкавы Чарноцкі “адкрыў чамадан, напоўнены паперамі рэвалюцыйнага зместу, большай часткаю друкаванымі заклікамі ды газетамі”. Няма сумневу, што сярод тых падпольных выданняў былі і свежыя нумары “Мужыцкай праўды”. Бо праз хуткі час падпалкоўнік Вімберг з Брэст-Літоўска з непакоем дасылаў на імя гродзенскага генерал-губернатара рапарт. З яго можна даведацца, што ў вёсцы Сакі (непадалёку ад сённяшняй Жабінкі) царскія шпікі нечакана натрапілі на трэці нумар забароненай “Мужыцкай праўды”. Газета, што падбухторвала сялян да бунту, была канфіскаваная.